Fase 4 en 5 tot verdere kennisgewing(Argieffoto: Dall-E) Weens die ineenstorting van opwekkingseenhede by drie kragstasies oor die afgelope 24 uur geld beurtkrag fase 4 en 5 tot verdere kennisgewing. Fase 5 is Maandag om 16:00 ingestel wat tot Dinsdag om 05:00 voortgeduur het. Die beurtkragfases sal daarna tot fase 4 afgeskaal word, wat tot Dinsdag om 16:00 geld en deur fase 5 vervang sal word. Dié skedule sal dan tot verdere kennisgewing voortgaan. ŉ Opwekkingseenheid elk by die Arnot-, Tutuka- en twee eenhede by die Duvha-kragstasie het die afgelope 24 uur onklaar geraak. Die herstel van opwekkingseenhede elk by die Medupi-, Matla- en Tutuka- en twee opwekkingseenhede by die Hendrina-kragstasie is boonop vertraag. Volgens Eskom sal die herstelwerk aan die beskadigde torings by die Cahora Bassa- hidroëlektriese skema in Mosambiek eers teen volgende week voltooi wees. ŉ Opwekkingseenheid elk by die Camden-, Lethabo-, Kriel-, Majuba- en Matimba-kragstasie is suksesvol herstel en weer in werking. Altesaam 4 659 MW is tans weens beplande instandhoudingswerk nie beskikbaar nie, terwyl nog 17 622 MW weens onbeplande herstelwerk nie beskikbaar is nie. Eskom versoek lede van die publiek om hul kragverbruik te verminder en elektrisiteit spaarsamig te gebruik.